โรงแรมไตรมาส2โตสวนทาง
MINTกำไรทะยานต่อเนื่อง‘เอราวัณ’เตรียมตัวขาดทุน
18 พ.ค. 2555

MINTกำไรทะยานต่อเนื่อง‘เอราวัณ’เตรียมตัวขาดทุน
แนวโน้มกลุ่มโรงแรมไตรมาส 2 MINT โตต่อเนื่อง สวนทาง ERW ขาดทุน 
นายชัยพัฒน์ ไพฑูรย์ รองประธานฝ่ายกลยุทธ์ บริษัท ไมเนอร์ อินเตอร์เนชั่นแนล (MINT) เปิดเผยว่า ไตรมาสแรกปีนี้บริษัทมีกำไรสุทธิ 1,275 ล้านบาท ถือว่าเป็นไตรมาสที่สามารถทำสถิติสูงสุดนับตั้งแต่ก่อตั้งบริษัท 
อย่างไรก็ตาม แนวโน้มธุรกิจอาหารและโรงแรมในช่วงไตรมาส 2 นี้ จะยังมีการขยายตัวอย่างต่อเนื่องตามทิศทางเศรษฐกิจมีการขยายตัว และผลจากบริษัทมีการจัดทำโปรโมชัน พร้อมกันนี้บริษัทได้ปรับเพิ่มราคาห้องพักอีก 12% จากราคาห้องพักเฉลี่ยในปีที่ผ่านมาอยู่ที่ 3,500 บาทต่อห้อง
ทางด้าน นายไกรลักขณ์ อัศวฉัตรโรจน์ ประธานเจ้าหน้าที่การเงิน บริษัท ดิ เอราวัณ กรุ๊ป (ERW) กล่าวว่า บริษัทประเมินผลประกอบการไตรมาส 2 และ 3 ปีนี้ คาดว่าจะมีผลขาดทุนสุทธิ หากบริษัทไม่มีการกำไรพิเศษจากการขายสินทรัพย์เข้ามา เนื่องจากเป็นช่วงธุรกิจโรงแรมอยู่ในช่วงขาลง แม้ว่าในไตรมาส 2 ปีนี้ จะมีกำไรพิเศษจากการขายที่ดินที่ศรีราชา 19 ล้านบาทก็ตาม 
อย่างไรก็ตาม ผลประกอบการทั้งปีนี้บริษัทมั่นใจว่าจะมีกำไรสุทธิ โดยผลประกอบการไตรมาสแรกและไตรมาส 4 มีการขยายตัวที่ดี เพราะเป็นช่วงฤดูกาลท่องเที่ยว โดยมั่นใจว่าอัตราการเข้าพักในปีนี้จะเพิ่มขึ้นเป็น 78% จาก 69% ในปีที่ผ่านมา ขณะที่รายได้รวมปีนี้คาดว่าจะโต 20% จากปี 2554 ที่มีรายได้รวม 4,480 ล้านบาท 
ทั้งนี้ บริษัทได้เริ่มดำเนินกลยุทธ์ขายโรงแรม 1 แห่งทุกปี โดยเป็นการปรับเงินที่จะเกิดขึ้นกับบริษัทในระยะยาวให้เปลี่ยนมาเป็นรายรับระยะสั้น เพื่อให้บริษัทมีกำไรพิเศษนอกเหนือไปจากกำไรดำเนินงานปกติ สร้างผลตอบแทนที่ดีกับบริษัทและผู้ถือหุ้น ซึ่งการขายโรงแรมนี้จะไม่ขายสินทรัพย์หลัก คือ โรงแรมแกรนด์ไฮแอท เอราวัณ และเจดับบลิว แมริออท 
“การขายสินทรัพย์ไม่ใช่เรื่องจำเป็นเร่งด่วน จะพิจารณาต่อเมื่อมีโอกาสหรือต้องมีผลตอบแทนจากการลงทุนประมาณ 2025% ส่วนกรณี ก.ล.ต.จะมีการออกเกณฑ์ระดมทุนของอสังหาริมทรัพย์เป็นการออกกองรีทแทนพร็อพเพอร์ตีฟันด์นั้น ปัจจุบันเกณฑ์บางส่วนที่ยังไม่ชัดเจนสำหรับการระดมทุนของโรงแรม ทำให้มองว่าการขายสินทรัพย์เข้ากองทุนไม่ใช่คำตอบ บริษัทจึงหันที่จะมีการขายโรงแรมให้กับนักลงทุนที่จะเข้ามาซื้อโดยตรงดีกว่า”
นายไกรลักษณ์ กล่าวต่อว่า การลงทุนสร้างโรงแรมของบริษัทจากนี้ไปจะมุ่งเน้นโรงแรมระดับ 34 ดาวมากขึ้น เนื่องจากความต้องการสูง ขณะที่โรงแรมระดับ 5 ดาวบริษัทจะเน้นการปรับปรุงห้องโดยมีแผนจะปรับปรุงโรงแรมแกรนด์ไฮแอท เอราวัณ เป็นเวลา 3 ปี ใช้เงินลงทุน 700 ล้านบาท